RÅDETS AFGØRELSE 2014/913/FUSP

af 15. december 2014

til støtte for Haagadfærdskodeksen og ikkespredning af ballistiske missiler inden for rammerne af gennemførelsen af EU's strategi mod spredning af masseødelæggelsesvåben

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 26, stk. 2, og

ud fra følgende betragtninger:

EU gennemfører aktivt strategien og iværksætter de foranstaltninger, der er anført i kapitel II og III heri, f.eks. ved at frigive finansielle midler til støtte for specifikke projekter, der medfører fremme af det multilaterale ikkespredningssystem og af multilaterale tillidsskabende foranstaltninger. Haagadfærdskodeksen mod spredning af ballistiske missiler (»kodeksen« eller »HCoC«) og missilteknologikontrolregimet (»MTCR«) er integrerende dele af det multilaterale ikkespredningssystem. Kodeksen og MTCR har til formål at forebygge og begrænse spredningen af ballistiske missilsystemer, der kan fremføre masseødelæggelsesvåben (»WMD«), og relaterede teknologier.

Rådet vedtog den 17. november 2003 fælles holdning 2003/805/FUSP (1) . Den fælles holdning opfordrer bl.a. til at fremme, at så mange lande som muligt tilslutter sig kodeksen, især dem med ballistiske missilkapaciteter, samt til yderligere udvikling og gennemførelse af kodeksen, navnlig dens tillidsskabende foranstaltninger, og fremme af en tættere forbindelse mellem kodeksen og FN's multilaterale ikkespredningssystem.

Den 8. december 2008 vedtog Rådet konklusioner og dokumentet »Nye EU-aktionslinjer i bekæmpelsen af spredning af masseødelæggelsesvåben WMD og deres fremføringsmidler«. Dokumentet fastslår bl.a., at spredning af WMD og deres fremføringsmidler fortsat er en af de største sikkerhedsudfordringer, og at ikkespredningsaktiviteter udgør en væsentlig del af den fælles udenrigs- og sikkerhedspolitik. På baggrund af de fremskridt, der er gjort, og den igangværende indsats for at gennemføre »de nye aktionslinjer« vedtog Rådet i december 2010 at forlænge perioden for gennemførelse af dem indtil udgangen af 2012.

Rådet vedtog den 18. december 2008 afgørelse 2008/974/FUSP (2) til støtte for kodeksen inden for rammerne af gennemførelsen af strategien.

Den 23. juli 2012 vedtog Rådet afgørelse 2012/423/FUSP (3) . Den afgørelse gjorde det muligt effektivt at fremme kodeksens universelle karakter og overholdelsen af dens principper. Det er en prioritet for Unionen at fortsætte dialogen blandt stater, der har tilsluttet sig kodeksen, og blandt ikketilsluttede stater med henblik på yderligere at fremme kodeksens universelle karakter samt dens gennemførelse og forbedring. Nærværende afgørelse bør bidrage til denne proces.

FN's Sikkerhedsråd understregede i UNSCR 1540 (2004) og gentog i UNSCR 1977 (2011), at spredning af nukleare, kemiske og biologiske våben og deres fremføringsmidler udgør en trussel mod den internationale fred og sikkerhed, og pålagde stater blandt andet at afholde sig fra på nogen måde at støtte ikkestatslige aktører i at udvikle, erhverve, fremstille, besidde, transportere, afhænde eller anvende nukleare, kemiske eller biologiske våben og deres fremføringsmidler. Truslen mod den internationale fred og sikkerhed fra nukleare, kemiske og biologiske våben og deres fremføringsmidler blev igen bekræftet i UNSCR 1887 (2009) om ikkespredning af kernevåben og atomnedrustning. FN's Sikkerhedsråd besluttede desuden i UNSCR 1929 (2010) og 1718 (2006) blandt andet på grundlag af FN's sikkerhedsrådsresolution 1540 (2004), 1977 (2011) og 1887 (2009), at Iran og Nordkorea ikke må indlede aktiviteter vedrørende ballistiske missiler, der kan fremføre kernevåben, herunder affyringer, der anvender teknologi vedrørende ballistiske missiler, og at stater skal træffe alle fornødne foranstaltninger til at hindre overførsel af teknologi eller teknisk bistand vedrørende sådanne aktiviteter til Iran og Nordkorea.

Denne afgørelse bør mere generelt have til formål at støtte en række aktiviteter til bekæmpelse af spredning af ballistiske missiler —

VEDTAGET DENNE AFGØRELSE:

Artikel 1

1. For at sikre den fortsatte og praktiske gennemførelse af visse af elementerne i strategien omhandlet i bilaget skal Unionen:

at fremme den universelle karakter og især, at alle stater med ballistiske missilkapaciteter tilslutter sig kodeksen

mere generelt støtte en række aktiviteter til bekæmpelse af spredning af ballistiske missiler, som særligt sigter mod at øge bevidstheden om denne trussel, optrappe indsatsen for at øge effektiviteten af de multilaterale instrumenter, opbygge støtte til initiativer til at imødegå disse specifikke udfordringer og bistå interesserede lande med nationalt at styrke deres relevante eksportkontrolregimer.

2. I den forbindelse spænder de projekter, som Unionen skal støtte, over følgende specifikke aktiviteter:

at afholde bevidstgørelsesmøder for de stater, der for nylig har tilsluttet sig HCoC, for at bistå dem med at opfylde deres forpligtelser, herunder i tilknytning til det årlige HCoC-møde i Wien

at opfordre de tilsluttede og de ikketilsluttede staters repræsentanter fra udviklingslandene til at deltage i de årlige HCoC-møder og -outreachseminarer

at afholde outreacharrangementer til støtte for HCoC i tilknytning til møder i FN's Generalforsamlings 1. Komité

at afholde outreacharrangementer i Wien i tilknytning til det årlige møde for de stater, der er tilsluttet HCoC

at udarbejde og offentliggøre en »velkomstpakke« til outreachaktiviteter over for ikketilsluttede stater, som også minder om forpligtelserne for de tilsluttede stater

at organisere målrettede ekspertmissioner i tredjelande i samordning med EU's ekspertisecentre med henblik på at udveksle oplysninger og erfaringer om eksportkontrol af missilteknologi og produkter med dobbelt anvendelse og bistå landene med at opbygge deres nationale kapaciteter

at opfordre til, at universitetsfolk fra udviklingslandene, der arbejder med ikkespredning af missiler, kan få adgang til EU-ekspertisecentrenes projekter

at afholde op til tre bevidstgørelsesmøder for eksperter, især fra den videnskabelige sektor og/eller rumsektoren og industrien, med henblik på at forebygge teknologi med dobbelt anvendelse og vidensoverførsel i en tidlig fase

at udarbejde fire oplæg om mulige yderligere multilaterale skridt til at forebygge truslen om missilspredning og fremme nedrustningsindsatsen på området ballistiske missiler, idet der navnlig fokuseres på mulige tillidsskabende foranstaltninger, og muligheden for i første omgang at anlægge et regionalt fokus undersøges, f.eks. i regioner af særlig interesse for Unionen, og/eller hvor der kan forventes fremskridt i den nærmeste fremtid

at afholde op til tre regionale seminarer i samarbejde med de berørte stater for at øge bevidstheden om spredning af ballistiske missiler og opfordre til drøftelser om perspektiverne for bedre at imødegå truslen om spredning af ballistiske missiler på regionalt plan, muligvis i forbindelse med andre EU-outreachaktiviteter om HCoC; seminarerne kan finde sted i Asien, Golfregionen og Latinamerika

at afholde op til fire seminarer for at øge bevidstheden om spredning af ballistiske missiler i tilknytning til multilaterale fora, muligvis i forbindelse med HCoC-outreacharrangementer nævnt i litra a), f.eks. et seminar i tilknytning til FN's Generalforsamling eller møderne i de forberedende komitéer vedrørende ikkespredningstraktaten

Bilaget indeholder en detaljeret beskrivelse af projekterne.

Artikel 2

1. Unionens højtstående repræsentant for udenrigsanliggender og sikkerhedspolitik (HR) er ansvarlig for gennemførelsen af denne afgørelse.

2. Den tekniske gennemførelse af de projekter, der er omhandlet i artikel 1, stk. 2, varetages af Fondation pour la Recherche Stratégique (FRS), der udfører denne opgave under den højtstående repræsentants ansvar. Med henblik herpå indgår HR de nødvendige arrangementer med FRS.

Artikel 3

1. Det finansielle referencegrundlag for gennemførelsen af de i artikel 1, stk. 2, omhandlede projekter er på 990 000 EUR.

2. De udgifter, der finansieres med det i stk. 1 fastsatte beløb, forvaltes i overensstemmelse med de procedurer og regler, der gælder for Unionens almindelige budget.

3. Kommissionen overvåger, at de i stk. 1 omhandlede udgifter forvaltes korrekt. Med henblik herpå indgår den en finansieringsaftale med FRS. I aftalen fastsættes det, at FRS sørger for, at EU's bidrag bliver synligt i en grad, der svarer til dets størrelse.

4. Kommissionen bestræber sig på at indgå den finansieringsaftale, der er omhandlet i stk. 3, snarest muligt efter denne afgørelses ikrafttræden. Den underretter Rådet om eventuelle vanskeligheder i forbindelse med denne proces og om datoen for indgåelsen af finansieringsaftalen.

Artikel 4

1. HR aflægger rapport til Rådet om gennemførelsen af denne afgørelse på grundlag af regelmæssige rapporter fra FRS. Disse rapporter danner grundlag for Rådets evaluering.

2. Kommissionen oplyser om de finansielle aspekter af de i artikel 1, stk. 2, omhandlede projekter.

Artikel 5

1. Denne afgørelse træder i kraft på dagen for vedtagelsen.

2. Denne afgørelse udløber 30 måneder efter indgåelsen af finansieringsaftalen i artikel 3, stk. 3. Den udløber dog seks måneder efter ikrafttrædelsen, hvis der ikke er indgået nogen finansieringsaftale inden da.

(1) Rådets fælles holdning 2003/805/FUSP af 17. november 2003 om styrkelse af multilaterale aftaler og fremme af deres universelle karakter på området for ikke-spredning af masseødelæggelsesvåben og disses fremføringsmidler (EUT L 302 af 20.11.2003, s. 34).

(2) Rådets afgørelse 2008/974/FUSP af 18. december 2008 til støtte for den internationale Haag-adfærdskodeks mod spredning af ballistiske missiler inden for rammerne af gennemførelsen af EU's strategi mod spredning af masseødelæggelsesvåben (EUT L 345 af 23.12.2008, s. 91).

(3) Rådets afgørelse 2012/423/FUSP af 23. juli 2012 til støtte for ikkespredning af ballistiske missiler inden for rammerne af gennemførelsen af EU's strategi mod spredning af masseødelæggelsesvåben og af Rådets fælles holdning 2003/805/FUSP (EUT L 196 af 24.7.2012, s. 74).

BILAG

1. FORMÅL

Unionen er en stærk fortaler for ikkespredning af missiler. Blandt dens tiltag i denne henseende er strategien og fælles holdning 2003/805/FUSP. Hertil kommer »Nye EU-aktionslinjer i bekæmpelsen af spredning af masseødelæggelsesvåben og deres fremføringsmidler«, som Rådet har godkendt, og EU's støtte til FN's Sikkerhedsråds resolution 1540 (2004), som der mindes om i resolution 1977 (2010).

Unionen anser MTCR for at være et vigtigt multilateralt instrument, der har til formål at begrænse spredningen af ballistiske missilsystemer og relaterede teknologier og viden gennem indførelse og gennemførelse af eksportkontrolordninger for følsomme materialer. 19 af medlemsstaterne er medlemmer af MTCR, og alle medlemsstaterne benytter MTCR-eksportkontrollisten via Rådets forordning (EF) nr. 428/2009 (1).

Unionen har ligeledes fra begyndelsen kraftigt støttet kodeksen og har regelmæssigt udtrykt bekymring over spredningen af ballistiske missiler. Unionen anser kodeksen for at være en central gennemsigtighedsforanstaltning og tillidsskabende foranstaltning. Alle medlemsstaterne har tilsluttet sig kodeksen og gennemfører kodeksen i god tro.

Unionen har tidligere forsøgt at lukke de resterende smuthuller i forbindelse med gennemførelsen af kodeksen og i dens universelle karakter ved at afholde workshops, ekspertmøder og regionale bevidsthedsskabende seminarer. Disse aktiviteter, der blev gennemført i henhold til afgørelse 2008/974/FUSP og afholdt af FRS, har vist sig at være effektive og relevante.

Unionen glæder sig over resultaterne af disse arrangementer og har videreført sit initiativ og støttet kodeksen for så vidt angår følgende tre aspekter:

a) kodeksens universelle karakter

b) kodeksens gennemførelse

c) forbedringer af kodeksen og dens funktionsmåde.

Dette arbejde blev indledt i henhold til Rådets afgørelse 2012/423/FUSP af 23. juli 2012, som gjorde det muligt at udvikle flere initiativer til støtte for HCoC, herunder:

a) udvikling af et sikkert websted hertil

b) afholdelse af flere sideløbende arrangementer i Wien, Genève og New York med henblik på at fremme kodeksen over for ikketilsluttede stater

c) en bevidstgørelsesworkshop i Paris for afrikanske og mellemøstlige lande

d) regionale seminarer i Singapore, Abu Dhabi og Lima

e) udarbejdelse af oplæg.

Afgørelse 2012/423/FUSP har bidraget til at øge kendskabet til kodeksen og fremme den over for tredjelande. Gennem denne afgørelse, har Unionen støttet Costa Rica, Frankrig, Japan, Peru, Rumænien og Ungarn i deres virksomhed som formand for HCoC. Ved at styrke HCoC's profil har den lettet nye medlemmers tilslutning til kodeksen.

På baggrund af de opnåede resultater og den fortsatte spredning af ballistiske missiler, der kan fremføre masseødelæggelsesvåben, hvilket giver anledning til stigende bekymring for det internationale samfund, især de igangværende missilprogrammer i Mellemøsten, Nordøstasien og Sydøstasien, herunder Iran og Nordkorea, vil følgende aktioner blive gennemført:

a) Projekt 1, Information og kommunikation

b) Projekt 2, Styrkelse af ikkespredningen af ballistiske missiler

c) Projekt 3, Fremme af den universelle karakter af HCoC — Outreachaktiviteter

Denne afgørelse går videre end blot at fremme tilslutning til kodeksen og MTCR, idet den gør det muligt at uddybe den internationale debat om missilspredning og inddrage nye regionale områder og nye samfund.

2. PROJEKTBESKRIVELSE

2.1. Projekt 1: Information og kommunikation

2.1.1. Projektets formål

Kodeksen udgør et vigtigt instrument til begrænsning af spredningen af ballistiske missiler og relaterede teknologier gennem tillidsskabende foranstaltninger og gennemsigtighedsforanstaltninger. Der skal dog gøres mere for at støtte kodeksen, navnlig med henblik på:

a) at fremme kodeksens universelle karakter og især, at alle stater med ballistiske missilkapaciteter og rumkapaciteter tilslutter sig kodeksen

b) at støtte gennemførelsen af kodeksen i alle dens aspekter

c) at gøre kodeksen mere synlig.

2.1.2. Projektbeskrivelse

Projektet omfatter tre typer aktiviteter:

a) Udarbejde, designe, trykke og distribuere op til 1 500 brochurer om Unionens støtte til kodeksen. Brochuren kommer også til at indeholde: i) en beskrivelse af HCoC ii) HCoC's mål iii) en beskrivelse af de årlige erklæringer, meddelelserne forud for opsendelsen og de frivillige observationsbesøg iv) den europæiske strategi over for HCoC og spredning af fremføringsmidler til masseødelæggelsesvåben v) procedurer, der skal være opfyldt for at kunne tilslutte sig kodeksen vi) kontaktoplysninger for ikketilsluttede stater.

b) Udarbejde, designe, trykke og distribuere op til 1 000 eksemplarer af en »velkomstpakke« bestående af en tryksag og en USB-nøgle til outreachaktiviteter over for ikketilsluttede stater, og som også minder om forpligtelserne for de tilsluttede stater. Velkomstpakken vil desuden være tilgængelig online og omfatter alle nødvendige oplysninger om kodeksen og de relevante kontaktpunkter. »Velkomstpakken« kommer til at indeholde den brochure, der er omhandlet i litra a).

c) Støtte og opdatere den sikre internetbaserede informations- og kommunikationsmekanisme vedrørende HCoC (»electronic Immediate Central Contact« — e-ICC), herunder gennem teknisk forbedring af webstedet i tæt samarbejde med det østrigske forbundsministerium for udenrigsanliggender.

2.1.3. Forventede resultater af projektet/indikatorer

a) I kraft af en bred distribution af »velkomstpakken« under de forskellige arrangementer, øget bevidsthed hos partnerne om merværdien af HCoC og om Unionens rolle.

b) Et mere sikkert HCoC-websted muliggør en bedre udveksling af relevante oplysninger mellem partnerne.

c) Anvendelse af »velkomstpakken« af formanden for HCoC, det østrigske sekretariat (»Immediate Central Contact« (»ICC«)), Unionen og de andre partnere, når det er nødvendigt i deres outreachaktiviteter.

2.1.4. Projektbegunstigede

De projektbegunstigede er både stater, der har tilsluttet sig HCoC, og ikketilsluttede stater.

2.2. Projekt 2: Styrkelse af ikkespredningen af ballistiske missiler

2.2.1. Projektets formål

Den fortsatte spredning og operationelle anvendelse af ballistiske missiler, der kan fremføre masseødelæggelsesvåben, giver anledning til stigende bekymring for det internationale samfund, især de igangværende missilprogrammer i Mellemøsten, Nordøstasien og Sydøstasien, herunder Iran og Nordkorea.

Projektet vil mere generelt støtte en række aktiviteter til bekæmpelse af spredning af ballistiske missiler, som navnlig sigter mod at øge bevidstheden om truslen, optrappe indsatsen for at øge effektiviteten af de multilaterale instrumenter, opbygge støtte til initiativer til at imødegå disse specifikke udfordringer og bistå interesserede lande med nationalt at styrke deres relevante eksportkontrolregimer.

2.2.2. Projektbeskrivelse

Offentliggøre to oplæg om året (fire i hele projektets varighed). Mulige emner kan være:

a) udnyttelse af de eksisterende masseødelæggelsesvåbenfrie områder som et eksempel og en potentiel ramme for yderligere initiativer om forbud mod ballistiske missiler

b) yderligere multilaterale skridt til at forebygge truslen om missilspredning og fremme nedrustningsindsatsen på området ballistiske missiler, idet der bl.a. fokuseres på mulige tillidsskabende foranstaltninger

c) eksport- og transitkontrolmekanismer

d) den rolle, som immateriel teknologioverførsel (ITT) kan spille i forbindelse med ballistiske missiler.

2.2.3. Forventede resultater af projektet/indikatorer

a) Fremme af den multilaterale indsats for at begrænse missilspredning, herunder HCoC og MTCR, øger Unionens indflydelse på området for ikkespredning af missiler

b) Tilskyndelse til debat om nye initiativer styrker kodeksen og MTCR og bereder vejen for yderligere initiativer

c) Støtte til ikkespredning af missiler

d) Offentliggørelse af mindst fire oplæg

e) Forøgelse af bevidstheden om spørgsmål vedrørende teknologi med dobbelt anvendelse og vidensoverførsel forebygger utilsigtet overførsel mellem medlemsstaterne og øger den globale bevidsthed om eksportkontrolmekanismen.

2.2.4. Projektbegunstigede

Unionen og medlemsstaterne vil få udbytte af oplæggene; den højtstående repræsentant vil i tæt samråd med medlemsstaterne inden for rammerne af den kompetente arbejdsgruppe i Rådet træffe afgørelse om en bredere distribution. Den endelige afgørelse vil blive truffet på grundlag af forslag fra gennemførelsesinstansen i overensstemmelse med artikel 2, stk. 2, i denne afgørelse.

2.3. Projekt 3: Fremme af den universelle karakter af HCoC — Outreachaktiviteter

2.3.1. Projektets formål

Projektet vil øge kendskabet til både ikkespredning af missiler og HCoC gennem afholdelse af flere arrangementer, der har til formål at inddrage ikketilsluttede stater. Med henblik herpå vil der blive afholdt arrangementer i Wien og New York i tilknytning til relevante begivenheder for at inddrage FN-delegationerne.

2.3.2. Projektbeskrivelse

Projektet vil omfatte tre typer arrangementer:

a) Finansiering af fire outreacharrangementer (to i hver by) til støtte for både HCoC og ikkespredning af ballistiske missiler, som vil finde sted i to byer: i) i New York i tilknytning til mødet i FN's Generalforsamlings 1. Komité eller møderne i de forberedende komitéer vedrørende ikkespredningstraktaten ii) i Wien i tilknytning til HCoC's eller andre relevante FN-aktiviteter i Wien. Angående tilrettelæggelsen af seminarerne: i) hvert seminar vil vare en halv dag og have op til 80 deltagere fra FN's missioner i New York og Wien omkring en udvalgt gruppe talere og EU-embedsmænd ii) der vil blive indbudt op til seks talere iii) formandskabet for HCoC vil blive indbudt iv) Der vil under denne afgørelse med henblik på at inddrage højtstående embedsmænd fra udvalgte lande blive afholdt og finansieret frokoster eller middage med begrænset deltagerkreds ledet af højtstående EU-repræsentanter og EU-eksperter. Med henblik herpå vil gennemførelsesinstansen for hvert arrangement foreslå en liste over lande, hvoraf nogle vil være ikketilsluttede lande. Dette vil gøre det muligt at samle højtstående repræsentanter, der beskæftiger sig med ikkespredningsspørgsmål.

b) Finansiering af tre regionale outreachseminarer, der kan finde sted i Latinamerika (f.eks. Argentina, Brasilien, Chile, Mexico eller et ikkemedlemsland i Caribien), Mellemøsten (f.eks. Golflandene, Bahrain, Qatareller Saudi-Arabien) og Asien (f.eks. Indonesien eller Vietnam). Valget af sted vil blive truffet efter aftale med HR i tæt samråd med medlemsstaterne inden for rammerne af den kompetente arbejdsgruppe i Rådet. Seminaret vil omhandle tendenser inden for missilspredning med fokus på regionale spørgsmål og vil komme ind på HCoC og give praktiske oplysninger om at være en tilsluttet stat. Tilsluttede stater i regionen vil blive indbudt på regeringsplan for at dele deres erfaringer med ikketilsluttede stater. Formandskabet for HCoC vil også blive anmodet om at afgive en erklæring og om at lede mødet. Deltagerne kunne omfatte embedsmænd, diplomater, militært personel, repræsentanter for internationale organisationer, EU-repræsentanter, universitetsfolk osv. Angående tilrettelæggelsen af seminarerne: i) hvert seminar vil vare en dag ii) der vil blive indbudt op til 50 personer iii) formandskabet for HCoC vil blive anmodet om at afgive en erklæring.

c) Op til 10 målrettede ekspertmissioner for ikketilsluttede stater. De vil overvejende blive målrettet mod de relevante industrier, det videnskabelige sektorer, eksportkontroleksperter og repræsentanter for civilsamfundet. I samordning med Den Europæiske Unions ekspertisecentre vil to eksperter i ikkespredning af ballistiske missiler fra det implementerende organ og en EU-ekspert gennemføre feltmissioner i udvalgte lande. De mulige bestemmelsessteder kan omfatte, men er ikke begrænset til, Algeriet, Bahrain, Bolivia, Brasilien, Egypten, Indien, Israel, Indonesien, Kina, Malaysia, Mexico, Qatar, Saudi-Arabien, Sydafrika og Thailand. Den endelige liste over lande og muligheden for fælles optræden med FN's 1540-komités outreachindsats vil blive fastlagt i tæt samarbejde med HR. Deltagerne kan omfatte embedsmænd, diplomater, militært personel, universitetsfolk, erhvervslivet, forskere osv. fra det besøgte land. Der vil blive givet prioritet til embedsmænd og politiske beslutningstagere, diplomater, relevant militært personel osv. Angående tilrettelæggelsen af seminarerne: i) hvert seminar vil vare en dag ii) der vil blive indbudt op til 25 personer iii) der vil blive indbudt 3 eksperter iv) formandskabet for HCoC vil blive indbudt.

2.3.3. Forventede resultater af projektet/indikatorer

a) afholdelse af mindst fire outreacharrangementer i New York og Wien

b) de tre regionale arrangementer samler betydelige diplomatiske og akademiske kredse og åbner nye perspektiver for tiltrædelser

c) gennemførelse af 10 ekspertmissioner for at sikre en mere universel anvendelse af HCoC. Disse missioner samler mindst 20 beslutningstagere og embedsmænd og medfører et øget engagement hos embedsmænd og beslutningstagere i de besøgte lande

d) fremme af kendskabet til tendenserne inden for missilspredning og navnlig til kodeksen for ikketilsluttede stater og fremme drøftelserne om yderligere bestræbelser på at begrænse spredning af missiler

e) projektet fremmer debatten i og uden for Unionen om fremtidige initiativer

f) projektet synliggør missilspredning som en strategisk udfordring.

2.3.4. Projektbegunstigede

Hovedfokus for disse arrangementer vil være ikketilsluttede stater, selv om tilsluttede stater kan blive tilknyttet visse arrangementer af politiske grunde. Deltagerne bør fortrinsvis være regeringseksperter og højtstående embedsmænd.

Det endelige valg af omfattede stater vil blive truffet i samråd mellem gennemførelsesinstansen og HR i tæt samråd med medlemsstaterne inden for rammerne af den kompetente arbejdsgruppe i Rådet.

3. VARIGHED

Den samlede anslåede varighed af projekternes gennemførelse er 30 måneder.

4. GENNEMFØRELSESINSTANS

a) FRS vil få ansvaret for den tekniske gennemførelse af projekterne

b) samfinansieringen vil afhænge af FRS.

c) Gennemførelsesinstansen udarbejder: i) kvartalsrapporter om gennemførelsen af projekterne ii) en endelig rapport senest en måned efter afslutningen af projekternes gennemførelse.

d) Rapporterne vil blive sendt til HR.

e) FRS sørger for, at Unionens bidrag bliver synligt i en grad, der svarer til dens størrelse.

5. TREDJEPARTSDELTAGERE

Projekterne finansieres fuldt ud i henhold til denne afgørelse. Eksperter fra stater, der har tilsluttet sig kodeksen, eller fra ikketilsluttede stater kan betragtes som tredjepartsdeltagere. De arbejder i overensstemmelse med FRS' almindelige regler.

(1) Rådets forordning (EF) nr. 428/2009 af 5. maj 2009 om en fællesskabsordning for kontrol med udførsel, overførsel, mæglervirksomhed og transit i forbindelse med produkter med dobbelt anvendelse (EFT L 134, 29.5.2009, s. 1).